Talle eis dat OB moet waaiAdv. Busisiwe Mkhwebane, die Openbare Beskermer, na die hofverrigtinge. (Skermgreep: Siphelele Dludla/ANA) Die DA wil hê die parlement moet planne om adv. Busisiwe Mkhwebane, die Openbare Beskermer, uit haar pos te verwyder, bespoedig. Mkhwebane het Maandag weer ŉ groot terugslag in ŉ hof beleef toe die Konstitusionele Hof ŉ bestraffende kostebevel, wat vroeër in die hooggeregshof teen haar gemaak is, gehandhaaf het. Sy het ook deurgeloop onder die Konstitusionele Hof se striemende beslissing oor haar verslag oor die Suid-Afrikaanse Reserwebank. Die land se hoogste hof het Maandag bevind die OB het gelieg en valse dokumente gebruik om haar saak te bevorder. Die hof het voorts bevind Mkhwebane het in kwade trou opgetree, dat haar ondersoekmodel in die geheel gebrekkig was en dat sy oneerlik was. Die DA het reeds verlede maand aan die speaker van die parlement geskryf en gevra dat die parlement oorweeg of Mkhwebane geskik is vir die pos van Openbare Beskermer. John Steenhuisen, die DA se hoofsweep, het in ŉ verklaring gesê Mkhwebane het in drie jaar nog niks gedoen om hom te oortuig dat sy geskik is vir die pos nie. “Vandag se hofuitspraak bewys net weer dat die OB se tekortkominge veel dieper strek as net gewone, tegniese foute. Eenvoudig gestel is sy bloot nie bevoeg vir die amp nie en is sy inderwaarheid uiters onbevoeg,” het hy gesê. John Steenhuisen, die DA se hoofsweep. (Foto: Twitter) Steenhuisen het gesê die DA gaan dus die speaker vra dat sy klagte oor die OB se geskiktheid bespoedig word. Hy het gesê die DA gaan ook die onderskeie hofbevele bestudeer om te bepaal of daar gronde is om ŉ aanklag van meineed teen Mkhwebane aanhangig te maak. Volgens Steenhuisen glo die DA wél dat elke verslag van die Openbare Beskermer steeds op sy eie meriete beoordeel moet word. Die Organisasie teen Belastingmisbruik (Outa) het ook gesê Mkhwebane moet haar pos so gou as moontlik ontruim. “Die Konstitusionele Hof se bevel teen haar is verdoemend,” het Outa in ŉ verklaring gesê. “Haar teenstand teen die parlement se verantwoordbaarheidsmaatreëls beklemtoon net verder dat sy nie haar rol verstaan nie.” Outa het die parlement verlede maand al gevra dat ŉ ondersoek na Mkhwebane se bevoegdheid gedoen moet word. Die VF Plus het óók gevra dat die parlement se ondersoek na Mkhwebane se bevoegdheid bespoedig moet word. “Dit laat geweldig baie vrae ontstaan oor haar jongste bevindinge wat betref pres. Cyril Ramaphosa en skep opnuut die indruk dat sy nie onpartydig en objektief is soos wat van haar verwag word nie,” het dr. Pieter Groenewald, leier van die VF Plus, gesê. Mkhwebane het appèl aangeteken teen ŉ vroeëre hooggeregshofbeslissing dat sy, in haar persoonlike hoedanigheid, 15% van die koste van die OB se saak teen die Reserwebank moet betaal.